Diari Oficial de la Generalitat Valenciana


Sumari del DOGV 2835, del 26-09-1996 (1996/839333)

ORDRE de 24 de juliol de 1996, de la Conselleria d'Agricultura i Medi Ambient, per la qual estableix criteris d'ordenació de produccions que cal tenir en compte en la concessió d'ajudes per a millores estructurals i modernització de les explotacions agràries.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2835

Data del DOGV
:   26-09-1996

Secció del DOGV
:   ALTRES DISPOSICIONS

Número del document
:   1996/839333


Data del document
:   24-07-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 24 de juliol de 1996, de la Conselleria d'Agricultura i Medi Ambient, per la qual estableix criteris d'ordenació de produccions que cal tenir en compte en la concessió d'ajudes per a millores estructurals i modernització de les explotacions agràries.   
L'Ordre de 18 d'abril de 1996, de la Conselleria d'Agricultura i Medi Ambient, reglamenta determinats aspectes de les ajudes per a millores estructurals i modernització de les explotacions agràries en l'àmbit de la Comunitat Valenciana, amb base en el Reial Decret 204/1996, que desplega la Llei 19/1995, de 4 de juliol, de Modernització de les Explotacions Agràries.  
Amb aquesta disposició i d'acord amb l'article 3 de l'Ordre de 18 d'abril de 1996, es fixen criteris prioritaris que se seguiran sobre les ajudes per a millores estructurals i modernització d'explotacions en relació amb les produccions agrícoles, ramaderes, ecològiques i quant a maquinària.  
D'acord amb això,  
ORDENE  
Article únic  
Aprovar els criteris sobre ordenació de produccions que cal tenir en compte per a la concessió de les ajudes en el marc de les millores estructurals i modernització de les explotacions agràries, d'acord amb el que s'estableix en l'annex d'aquesta disposició.  
DISPOSICIó DEROGATòRIA  
Es deroga l'Ordre de 27 de gener de 1995, de la Conselleria d'Agricultura, Pesca i Alimentació (DOGV núm. 2.485 de 06.04.95), sobre el mateix tema.  
DISPOSICIó FINAL  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 24 de juliol de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ  
ANNEX  
Les ajudes a plans de millora o primera instal·lació d'agricultors joves, en allò que afecta les produccions agrícoles, ramaderes i ecològiques, com també la maquinària, es concediran segons els criteris d'ordre productiu següents:  
1. Produccions agrícoles  
1.1 Cítrics  
Es donaran ajudes per a arrancada seguida de nova plantació, per a doblat i per a sobreempelt, i es podran incloure obres conduents a la supressió de vores.  
Serà condició necessària que el marc de plantació permeta la mecanització racional de les faenes; en tot cas la distància mínima entre fileres, segons espècies i varietats, serà la següent:  
- Mandariners: 5 metres  
- Tarongers: 5,5 metres  
- Llimeres: 6 metres  
- Varietats de desenvolupament limitat: 4 metres  
El material vegetal procedirà de vivers autoritzats de cítrics. No es podrà auxiliar material amb portaempelt de taronger amarg, ni tampoc el sobreempelt en plantacions amb aquest peu.  
1.2 Fruiters  
Es donaran ajudes per a nova plantació, si s'escau, inclosa l'arrancada de conreu anterior i les obres conduents a la supressió de vores.  
S'haurà d'incloure una varietat polinitzadora, si s'escau, en proporció adequada.  
S'exclouen les varietats de pomera Golden i Roges del tipus Delicious.  
El marc de plantació ha de permetre la mecanització de les faenes amb la densitat de plantació següent:  
- En plantacions normals: entre 300 i 600 plantes/ha.  
- En plantacions intensives: entre 800 i 1.000 plantes/ha.  
El material vegetal ha de procedir d'un viver autoritzat que realitze un control sanitari de les plantes.  
1.3 Oliverar  
Les plantacions amb ajudes s'hauran d'establir amb una densitat de plantació compresa entre 180 i 250 plantes per hectàrea.  
1.4 Vinya  
Per a plantació nova, replantació o substitució de parcel·les, caldrà disposar de la autorització de plantació corresponent.  
Sols podran auxiliar-se varietats classificades com a recomanades per a la Comunitat Valenciana, incloses, a més, en el cas de raïm de vinificació, les varietats Cabernet Sauvignon, Merlot, Pinot Noir i Chardonay i, en el cas de raïm de taula, les apirenes autoritzades.  
El marc de plantació haurà de permetre la mecanització de les faenes i la densitat de plantació serà com a màxim de 2.250 plantes per hectàrea.  
El material vegetal haurà de procedir de viver autoritzat i pertànyer a la categoria establida en el Reglament Tècnic de Control i Certificació de Plantes de Viver de Vinya.  
1.5 Flor i ornamental  
El beneficiari haurà d'estar inscrit en els registres oficials corresponents de flor tallada o planta ornamental.  
2. Produccions ramaderes  
2.1 Condicions generals  
Les explotacions que sol·liciten un pla de millora hauran de complir les condicions següents:  
- Estar inscrites en la llista d'explotacions ramaderes de la Comunitat Valenciana.  
- Disposar de llibre d'explotació ramadera actualitzat.  
- Desplegar els programes sanitaris obligatoris.  
Igualment, les primeres instal·lacions en activitats ramaderes hauran de complir les condicions abans esmentades en el moment de la certificació.  
S'entendrà per millores de les condicions d'higiene d'una explotació ramadera les següents:  
- Tancat perimetral d'instal·lacions ramaderes i guals sanitaris.  
- L'adequació de sòls, parets, sostres, portes i finestres, substitució de fusta per metall per a facilitar la neteja i desinfecció i evitar l'entrada de vectors.  
- Adequació dels sistemes de calefacció, inclosa l'electrificació necessària.  
- La substitució de conduccions d'aigua i abeuradors.  
- La instal·lació de sistemes de ventilació de naus.  
- L'adquisició d'equips de desinfecció, desinsectació i desratització i, pel que fa a grups, la construcció de centres de desinfecció de vehicles.  
- El trasllat de granges fora dels nuclis urbans per exigències higienicosanitàries d'interés públic, amb l'acord previ de l'Alcaldia.  
S'entendrà per millores de les condicions del benestar animal, l'adaptació de les instal·lacions i equips de les explotacions a tots o algun dels requisits establits en les normes següents, sempre que se'n comprove prèviament l'incompliment:  
- En avicultura de posta, l'Ordre de 21 d'octubre de 1987, del Ministeri d'Agricultura, Pesca i Alimentació, per la qual s'estableixen normes mínimes de protecció de les gallines ponedores en bateria.  
- En bestiar porcí, el Reial Decret 1.048/1994, de 20 de maig, relatiu a les normes mínimes per a la protecció de porcs.  
- En bestiar boví, el Reial Decret 1.047/1994, de 20 de maig, relatiu a les normes mínimes per a la protecció de jònecs.  
S'entendrà per mesures de protecció del medi ambient les següents:  
- L'adequació de les instal·lacions per a l'eliminació higiènica d'excretes i purins (desguassos, reixetes, slats, fosses de purí, cisternes) i per a la reducció d'olors en granges.  
- L'adquisició i instal·lació d'equips per al tractament de les dejeccions, sempre que se'n reduïsca el volum o la càrrega contaminant o se'n facilite la utilització posterior.  
- La construcció de basses d'emmagatzematge de purins i fems.  
- L'adquisició d'equips per a l'emmagatzematge i l'eliminació de cadàvers.  
2.2 Bestiar boví, oví i cabrum  
Les inversions en plans de millora i primeres instal·lacions s'ajustaran als criteris següents:  
- En explotacions de boví de llet, les ajudes a inversions s'ajustaran a la quantitat de referència disponible en l'explotació en el moment de presentar la sol·licitud, o de la certificació en el cas de primera instal·lació.  
- En explotacions d'aptitud càrnia, en règim de pasturatge, quan s'incloga l'adquisició de reproductors, aquests hauran de pertànyer a races autòctones. Solament en els casos en què estiga previst l'encreuament industrial s'auxiliaran sementals d'altres races.  
- Per al càlcul de densitats ramaderes previst en el sector de la producció de carn de boví, es tindran en compte les declaracions de superfícies farratgeres presentades a l'empara de les ajudes FEOGA i la mitjana d'animals existents en l'explotació l'últim dia dels quatre trimestres de l'any. Queden exceptuades d'aquests requisits les explotacions iniciades com a primera instal·lació de joves, excepte quan presenten un pla de millora simultani.  
- Els animals adquirits com a futurs reproductors hauran de disposar d'un certificat individual i d'explotació que els acredite com a lliures de malalties de declaració obligatòria.  
- Es considerarà inversió immoble, l'import d'adquisició de drets de producció i de drets de primes en favor del titular de l'explotació.  
- Una vegada conclòs el sacrifici de tots els animals diagnosticats com a positius en campanyes de sanejament, els plans de millora podran incloure'n la reposició. L'adquisició serà auxiliada per la diferència entre el preu de mercat i la indemnització percebuda, en cas que la hi haja, incrementada en el valor de l'animal sacrificat.  
2.3 Bestiar porcí  
S'entendrà per millora en la protecció del medi ambient la reducció del volum o de la concentració en matèria orgànica, dels residus generats per l'activitat productiva destinats a la utilització com a purí.  
2.4 Bestiar avícola  
S'entendran com a inversions dedicades a la higiene del bestiar les descrites anteriorment com a condicions d'higiene d'explotació.  
2.5 Estables i altres construccions  
Les noves construccions o la modificació dels volums d'obres ja construïdes necessitaran l'autorització municipal corresponent.  
Les inversions en plans de millora i primeres instal·lacions que incloguen inversions en estables o naus ramaderes hauran de possibilitar que, després d'efectuada la transformació, les instal·lacions disposen d'aigua corrent, sistema d'evacuació de fem, revestiment de sostres, parets i sòls, i capacitat, il·luminació i ventilació adequades al nombre d'animals que s'ha d'explotar. Quedaran exceptuats d'aquestes condicions els coberts construïts per a explotacions en règim extensiu.  
3. Produccions ecològiques  
3.1. Per a optar a les ajudes suplementàries en inversions de plans de millora, l'explotació agrícola o ramadera que practique aquest sistema de producció haurà d'acreditar que està inscrita en el registre corresponent del Comité Territorial d'Agricultura Ecològica.  
3.2. Igualment, caldrà presentar un pla d'explotació detallat en què figuren les tècniques que s'utilitzaran, les mesures de protecció dels conreus o bestiars, els tipus de fertilitzants o aliments i, fonamentalment, la relació de productes fitosanitaris que demostren la no-utilització de primeres matèries de síntesi, com també totes les dades que justifiquen la pràctica d'agricultura o ramaderia ecològica oficialment reconeguda, tant per la normativa nacional com comunitària.  
4. Maquinària  
Els plans de millora i les primeres instal·lacions de joves que incloguen entre les inversions que es realitzaran les destinades a l'adquisició de maquinària requeriran, per a ser aprovades, que aquesta siga nova (de primera compravenda) i que complisca les característiques tècniques que, per al funcionament i l'ús, especifiquen les corresponents normes establides per les entitats reconegudes oficialment a Espanya per a exercir les funcions de normalització.  
S'acreditarà que aquesta condició es compleix quan el model a què pertany la màquina i els equips haja estat homologat oficialment o haja estat certificat per les entitats oficialment reconegudes per a exercir funcions de certificació.  
Posat que no hi haja cap procediment establit per a l'homologació o la certificació, l'acreditació podrà realitzar-la la Direcció General de Producció Agrària i Pesca.  
Quan els plans de millora i les primeres instal·lacions de joves incloguen l'adquisició de maquinària agrícola autopropulsada, la inversió corresponent a l'adquisició no podrà superar el 50% de la inversió total aprovada.